የአፋር ክልል የኮረና ቫይረስን ለመከላከል የተቀናጀ የክትትል እና የቁጥጥር ሥራ እያከናወነ እንደሚገኝ ገለጸ
 አዲስ አበባ፡- በተለያዩ 14 በሮች ወደ ክልሉ የሚደረገው ሰፊ የሰዎች እንቅስቃሴ ከኮሮና ቫይረስ (ኮቪድ 19) ስርጭት ጋር ተያይዞ ችግር እንዳይፈጥር የተቀናጀ የክትትል እና የቁጥጥር ሥራ እየሠራ እንደሚገኝ የአፋር ክልል ገለጸ፡፡  የክልሉ ኮሙኒኬሽን ጽህፈት ቤት ኃላፊ አቶ አህመድ ካሎይታ በተለይ ለአዲስ ዘመን እንደገለጹት፤በአፋምቦ፣ በኤሊዳር፣ በዳሎል እንዲሁም ክልሉን ከጅቡቲና ኤርትራ ጋር በሚያዋሰኑ አካባቢዎች ወደ ሀገር ወሰጥ የሚገባ ማንኛውም ሰው በተዘጋጁ የለይቶ ማቆያ ቦታዎች እንዲቆይ ይደረጋል። ይህ መረጃ እስከተጠናቀረበት ጊዜ ድረስ 400 ሰዎች በአስገዳጅ የለይቶ ማቆያ ለተወሰነ ጊዜ እንዲቆዩ ተደርጓል።  በአጠቃላይ በክልሉ መግቢያ እና መውጫ ተብለው በአገር ውስጥና ከአገር ውጪ በተለዩት 14 የመግቢያ በሮች የሚደረገው ሰፊ የሰዎች እንቅስቃሴ ከቫይረሱ ስርጭት ጋር ተያይዞ ችግር እንዳይፈጥር ቁጥጥርና ክትትሉ ተጠናክሮ መቀጠሉን ተናግረዋል። በጅቡቲ የቫይረሱ ስርጭት ከዕለት ወደ ዕለት ከመጨመሩ ጋር ተይይዞ ድንበር ላይ የሚሠሩ ሥራዎች መጠናከራቸውን አመልክተው፤ የክልሉ ርዕሰ መስተዳድር አቶ አወል አርባ በጋላፊና በአፋምቦ ወረዳዎች ሰሞኑን ጉብኝት በማድረግና በመወያየት ሥራው የበለጠ እንዲጠናከር አስፈላጊ ግብዓቶች እንዲሟሉ ማድረጋቸውንም ጠቅሰዋል።  ቁጥጥር የሚያደርጉ የጸጥታ አካላት ከጤና ባለሙያዎች ጋር በመቀናጀት በአካባቢዎቹ ተመድበው እየሠሩ እንደሚገኙም አስታውቀዋል። የክልሉ ህዝብ የኮሮና ቫይረስን ለመከላከልና ለመግታት የክልሉ መንግሥት፣ የጎሳ መሪዎች፣ የሃይማኖት አባቶችና የጤና ባለሙያዎች የሚሰጡትን ትምህርት ተግባራዊ እንዲያደርጉ የተቀናጀ ሥራ እየተሠራ እንደሚገኝም አብራርተዋል።  ወደአገሪቱ የገቢና ወጪ ንግድ የሚደረግበት የመግቢያ በር ከመሆኑ ጋር ተያይዞ ቫይረሱ ወደኢትዮጵያ ከመግባቱ አስቀድሞም በተለይም በአፋር ጋላፊ ሥራዎች መጀመራቸውን አንስተዋል። ቫይረሱ አገር ውስጥ ከገባ በኋላ ደግሞ የመከላከሉ ሥራ ተጠናክሮ መቀጠሉን ተናግረዋል። በዋናነት ማህበረሰቡ ስለበሽታው ያለውን ግንዛቤእንዲያሳድግ ትኩረት መሰጠቱን የተናገሩት ኃላፊው፤ የመንግሥት ከፍተኛ ኃላፊዎች የሚሰጡት መግለጫ ለህዝቡ እንዲደርስ ፣ የሃይማኖት አባቶች ትምህርት እንዲያስተምሩ፣ የጎሳ መሪዎች አማካኝነት መረጃዎች ተደራሽ እንዲሆኑ እየተደረገ ነው ብለዋል።  የአፋር ሱልጣን ዓሊ ሚራህና በህብረተሰቡ ተቀባይነት ያላቸው ታዋቂ ሰዎችን በማሳተፍ ስለ ቫይረሱ መረጃዎችን እንዲያገኙ እየተደረገ መሆንን ጠቁመው፣ የአፋር ህዝብ ራሱን፣ ቤተሰቡንና ህብረተሰቡን ከቫይረሱ እንዲከላከል የማድረግ ሰፊ ሥራ እተከናወነ መሆኑን አስታውቀዋል። የአፋር ክልል በአገር ውስጥ ከአማራ፣ ከኦሮሚያና ከትግራይ ክልሎች ጋር ተጎራባች መሆኑን፤ በተጨማሪም ከኤርትራ እና ከጂቡቲ ጋር የሚጎራበት መሆኑን አስታውሰዋል።  በተለይም አማራ እና ኦሮሚያ ክልሎች ጋር ቫይረሱ መግባቱ እንደታወቀ ወደአካባቢዎቹ የህዝብ ትራንስፖርት እንዲቋረጥ መደረጉን አንስተዋል። ህብረተሰቡ የጥንቃቄ ተግባሩን የበለጠ እንዲያጠናክር መደረጉንም ጠቁመዋል። አጋጣሚውን በመጠቀም ህገ ወጥ ነጋዴዎች ያልተገባ ጭማሪ እንዳያደርጉ የክትትልና ቁጥጥር ሥራዎች እየተሠሩ እንደሚገኝም ጠቁመዋል። ማህበረሰቡ ይሰባሰብባቸዋል ተብለው የሚታሰቡ የጫት መቃሚያ፣ ሺሻ ቤቶችና መጠጥ ቤቶች እንዲዘጉ መደረጋቸውንም አብራርተዋል። በክልሉም የህዝብ ትራንስፖርቶች የመጫን አቅማቸውን 50 በመቶ ዝቅ አድርገው እንዲያገለግሉ መደረጉንና ከአራት ሰዎች በላይ እንዳይሰባሰቡ አዋጁን የማስከበር ሥራ በትኩረት እየተሠራ መሆኑን አመልክተዋል። በክልሉ የኮሮና ቫይረሱ የተገኘበት አንድ ሰው በአፋር መገኘቱን በማስታወስም፤ ይህንን ተከትሎ ግለሰቡ የነበረበት የገዋኔ ከተማ ከእንቅስቃሴ ዝግ መደረጉን፣ ከግለሰቡ ጋር ንክኪ የነበራቸውን 17 (አስራ ሰባት) ሰዎች ወደ ለይቶ ማቆያ የማስገባት ሥራ መሠራቱንም ተናግረዋል። አዲስ ዘመን ሚያዝያ 19/2012 ዘላለም ግዛው